b"\n_START_ARTICLE_\nDimmu Borgir\n_START_SECTION_\nZgodovina\n_START_PARAGRAPH_\nBand so leta 1993 ustanovili Shagrath, Silenoz in Tjodalv. Inspiracijo za igranje so dobili v black metalu osemdesetih, heavy metalu in tudi v klasi\xc4\x8dnih avtorjih, kot sta Wagner in Dvorak. Svojo pot so za\xc4\x8deli z albumom Inn I Evighetens Morke (V ve\xc4\x8dnosti teme) pri zalo\xc5\xbebi Necromantic Gallery Productions leta 1994. Album je bil razprodan v nekaj tednih, na koncu leta 1994 pa mu je sledil \xc5\xa1e For All Tid, prvi album v polni dol\xc5\xbeini. Leta 1996 so izdali album Stormbl\xc3\xa5st, ki je s \xc4\x8dasom postal eden najpomembnej\xc5\xa1ih albumov black metala. Je tudi zadnji album, katerega besedila so v celoti v Norve\xc5\xa1\xc4\x8dini. Za angle\xc5\xa1\xc4\x8dino so se odlo\xc4\x8dili, ker ve\xc4\x8dina njihovih poslu\xc5\xa1alcev besedil do tedaj ni razumela. Klaviaturist Stian Aarstad nato za nekaj \xc4\x8dasa zapusti bend zaradi slu\xc5\xbeenja voja\xc5\xa1ke obveznosti, tako da ni bil prisoten na snemanju nove plo\xc5\xa1\xc4\x8de Devil's Path (1996). To obdobje je zaznamoval tudi odhod basista Brynjarda Tristana, nadomestil ga je Nagash. Stian Aarstad se je nato vrnil na snemanje naslednjega albuma z naslovom Enthrone Darkness Triumphant. Na promocijski turneji, ki je albumu sledila, je imel Stian te\xc5\xbeave, saj ni imel veliko \xc4\x8dasa za bend, zato je bil odpu\xc5\xa1\xc4\x8den. Album Enthrone Darkness Triumphant je bil za Dimmu Borgirje velik uspeh, prodali so namre\xc4\x8d ve\xc4\x8d kot 150.000 plo\xc5\xa1\xc4\x8d, posneli pa so jo pri slavni nem\xc5\xa1ki zalo\xc5\xbebi Nuclear Blast. Snemali so z velikanom metalske glasbe, frontmanom skupine Hypocrisy Petrom T\xc3\xa4gtgrenom. Po turneji je skupina zaposlila novega klaviaturista Mustisa in Astennuta kot kitarista, da so igranja kitare razbremenili vokalista Shagratha. Album Spiritual Black Dimensions (1999) jih je \xc5\xa1e bolj utrdil kot kralje te\xc5\xbekih zvokov. Zaradi osebnih pogledov na glasbo in dru\xc5\xbeine (postal je o\xc4\x8de) leta 1999 band zapusti bobnar Tjodalv. Pridru\xc5\xbei se jim Nicholas Barker._NEWLINE_Leta 2000 so imeli namen izdati novi album Puritanical Euphoric Misanthropia, a se je to zgodilo \xc5\xa1ele leto kasneje, razloga pa sta bila dva: finan\xc4\x8dne te\xc5\xbeave ter dejstvo, da so kot velik bend dolgo obdelovali material za na plo\xc5\xa1\xc4\x8do. Za album so dobili tudi Norve\xc5\xa1kega Grammya v kategoriji \xc2\xbbMetal for their masterpiece\xc2\xab. S svojo naslednjo plo\xc5\xa1\xc4\x8do Death Cult Armageddon, izdano leta 2003 so postali najpomembnej\xc5\xa1i black metal bend na planetu. Nekatere dele plo\xc5\xa1\xc4\x8de so snemali tudi s Pra\xc5\xa1kim simfoni\xc4\x8dnim orkestrom, kar daje njihovi glasbi unikaten zvok. Posneli so tudi prvi promocijski videospot Progenies Of The Great Apocalypse. Leta 2005 skupina ponovno posname kultni album Stormbl\xc3\xa5st z novim bobnarjem Hellhammerjem. 27. aprila 2007 pa je iz\xc5\xa1el njihov nov album In Sorte Diaboli, ki je ponovno postavil mejnike v \xc5\xbeanru. Leta 2009 sta skupino zapustila ICS Vortex in Mustis, ker naj jima ne bi pripisali vsega vlo\xc5\xbeka k skupini, zaradi \xc4\x8desar Mustis razmi\xc5\xa1lja tudi o to\xc5\xbebi. Septembra 2010 je iz\xc5\xa1el album Abrahadabra, pri katerem je sodelovalo ve\xc4\x8d kot sto glasbenikov. Album je nastajal 11 mesecev in Shagrath je zopet poprijel za klaviature. Da se obeta preobrat, namiguje videospot za skladbo 'Gateways', ki je druga\xc4\x8den od prej\xc5\xa1njih, kjer sta vladala \xc4\x8drnina in ogenj. Prvi\xc4\x8d v zgodovini benda sli\xc5\xa1imo tudi \xc5\xbeenski vokal."